Tidligere har DF-formanden afvist at ville være med til topskattelettelser. Men den afvisning vil han ikke gentage i dag.

Dansk Folkepartis formand Kristian Thulesen Dahl afviser ikke, at han kan være med til at indgå en aftale i efteråret, der betyder topskattelettelser. Udlændingestramninger er nemlig langt vigtigere at få igennem i forhandlingerne, og det er hér Dansk Folkepartis fokus vil være, understreger han.

- Med al respekt, så er én diskussion fordelingen af nogle skattelettelser, som nogle mener, at der er råd til at give. Noget andet er, om vi har styr på vores grænser, om vi har styr på indvandringsspørgsmålet, lød det blandt andet fra Kristian Thulesen Dahl, der onsdag eftermiddag holdt pressemøde fra partiets sommergruppemøde i Svendborg.

- Vi taler om tocifrede millardbeløb hvert eneste år, som vi bruger på asylsystemet i Danmark, sagde Thulesen og fortsatte:

- Vores holdning er krystalklar i forhold til skattespørgsmålet. Men jeg bliver bare nødt til også at insistere på, at der er et emne, som vi har lagt på bordet, som i den grad er vigtigere at få adresseret, end at sidde og nørkle med det andet.

Har tidligere afvist topskattelettelser

Både Venstre, Liberal Alliance og De Konservative ønsker at sænke topskatten i forbindelse med efterårets forhandlinger – en ambition, der også fremgår af regeringsgrundlaget fra sidste sommer. Dansk Folkeparti har tidligere i klare vendinger afvist, at de ville være med til at sænke topskatten - men onsdag ville DF-formanden altså ikke gentage dén afvisning.

Kristian Thulesen Dahl blev på pressemødet gentagne gange spurgt, om hans udmelding skal tolkes sådan, at hvis bare de øvrige blå partier går med til at stramme udlændingepolitikken, vil DF lægge stemmer til topskattelettelser.

- Vi kommer til forhandlingerne her i efteråret med alt vores kraft for at få gennemført så meget af Dansk Folkepartis politik som overhovedet muligt. Forskellige partier vil lægge forskellige ønsker på bordet. Og der skal ikke være nogen som helst, der er i tvivl om, at når vi ser på, hvad Danmarks udfordringer er de næste ti år, så er der et emne, der overskygger alle andre, lød det fra Thulesen, der fortsatte:

- Nationen står og falder ikke med det (ændringer i skatter, red.) Den står og falder med, om vi har styr på tingene i forhold til de udfordringer, der er i forhold til den omkringliggende verden. Og der må man bare sige, at det er der ikke styr på i dag. Så selve det tema, at vi får styr på dét, det vil Dansk Folkeparti lægge ind på bordet som det helt afgørende. Og så snakker vi selvfølgelig også om de andre ting, som de andre partier måtte ønske.

Tidligere på ugen inviterede Socialdemokraternes formand Mette Frederiksen ellers Dansk Folkeparti til at indgå i en politisk alliance for at blokere for gennemførslen af topskattelettelser.

Fem forslag til stramninger

DF-formanden præsenterede på pressemødet fem konkrete forslag til udlændingestramninger, der ifølge Thulesen har til formål at "få genskabt kontrollen med vores land".